अहमदाबादः मॅचीच्या निमण्या पांच बॉलांत रिंकू सिंगान फाटोफाट 5 सके हुबोवन कोलकाता नायट रायर्डसाक (केकेआर) आयपीएलांतलें दुसरें जैत मेळोवन दिलें. निमाणे मेरेन उमळशीक वाडोवपी हे मॅचींत तांणी पोरूंचो वस्ताद गुजरात टायटन्साक 3 विकेटींनी हारयले. जैता खातीर केकेआरान निमणे ओव्हरींत 29 धांवड्यो जाय आशिल्ल्यो. यश दयाळान घातिल्ले 20वे ओव्हरीच्या पयल्या बॉलार उमेश यादवान एक धांवडी घेतली उपरांत रिंकून सेगीत पांच सके मारून पंगडाक मॅच जिखून दिली.
 ह्या जैतान केकेआर गुण क्रमवारींत दुसरे सुवातेर पावला. अहमदाबादच्या नरेंद्र मोदी स्टेडियमाचेर हार्दिक पंड्याचे गैर हाजेरेंत गुजरात टायटन्साचें फुडारपण करपी रशिद खानान टॉस जिखून पयलीं खेळपाचो निर्णय घेतलो. तांणी 20 ओव्हरींत 4 आवट 204 धांवड्यो केल्यो. ताचो फाटलाव करतना केकेआरान 7 आवट 207 धांवड्यो केल्यो. रशिद खानान तीन बॉलांत आंद्रे रसेल (1), सुनील नरेन (0) आनी शार्दुल ठाकूर (0) हांका आवट केकेआराची 4 आवट 154 वयल्यान 7 आवट 155 अशी स्थिती केल्ल्यान गुजराताचें जैत निश्चीत जाल्लें. मात रिंकू सिंगान निकाल घुवंडायलो. ताणे 21 बॉलांत 6 सके आनी एका चौक्यान नाबाद 48 धांवड्यो केल्यो.
 केकेआरचे ओपनर रेहमुल्ला गुरबाज (15) आनी नारायण जगदिशन (6) हांका मोहम्मद शमी आनी जोशुआ लिटिलान 28 धांवड्यांत आवट केलें. ते उपरांत व्यंकटेश अय्यर आनी कॅप्टन नितीश राणान तिसरे विकेटी खातीर 100 धांवड्यांची भागिदारी करून डाव साल्वार केलो. राणान 29 बॉलांत 4 चौके आनी 3 सक्यांनी 45 धांवड्यो करून अलझारी जोसेफाट्या बॉलार शमीच्या हांतांत कॅच दिवंन आवट जालो. पंगडाक देडेशेंच्या घरांत हाडून सोडले उपरांत जोसेफान व्यंकटेश अय्यराक शुभमन गिलाच्या हांतांत कॅच दिवपाक लायली. 3 आवट 154 उपरांत रशिद खानान हॅट्रीक करून तांची 7 बाद 155 अशी स्थिती करून मॅचीचें दालें गुजराता वटेन हाडलें. मात रिंकू सिंगान गुजराताच्या बॉलरांक आनी फिल्डरांक घाम काडून पंगडाक कठीण परिस्थितींत जैत मेळोवन दिलें.
 ओपनर साहा (17) सवाय भितर आवट जालो तरी शुभमन गील आनी साई सुदर्शनान गुजरात टायटन्साचो शेंकडो पुराय केलो. शुभमनान 31 बॉलांत 5 चौक्यांनी 39 धांवड्यो केल्यो. ही जोडी नरीन फोडले उपरांत अभिनव मनोहराक (14) सुयश शर्मान आवट केलें. सुदर्शन आनी विजय शंकर ही चवथी जोडी जमली. ताणी 35 धांवड्यांची भागिदारी केली. 38 बॉलांत 3 चौके आनी 2 सक्यांनी 53 धांवड्यो करपी सुदर्शनाक नरीनान आवट केलें. एक बाजू लावंन धरून विजय शंकरान 24 बॉलांच 4 चौके आनी 5 सक्यांनी नाबाद 63 धांवड्यो केल्यो. मात 20 ओव्हरी सोपल्ल्यान गुजराताचो डाव 4 आवट 204 धांवड्यांत सोपलो. नरीनान 33 धांवड्यात 3 विकेटी घेतल्यो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 